የደከሙትንና የወደቁትን መርዳት የሁሉም ኢትዮጵያዊ ሃላፊነት ነው- አፈጉባኤ አባዱላ
የዛሬዋን ኢትዮጵያ ያቆዩትን ደጋፊና ተንከባካቢ ያጡ አረጋውያንን መንከባከብና መደገፍ የሁሉም ኢትዮጵያዊ ሃላፊነት መሆኑን የህዝብ ተወካዮች ምክር ቤት አፈጉባኤ አባዱላ ገመዳ አስገነዘቡ።መቄዶንያ የአረጋውያንና የአዕምሮ ህሙማን መርጃ ማዕከል "የዛሬዋን ኢትዮጵያ ለሰሩ ክብር እንሰጣለን" በሚል መሪ ቃል  የሚሊኒየሙን አስረኛ አመት የአረጋውያን ቀን ሀያት በሚገኘው ማዕከሉ አክብሯል።አፈጉባኤውን ጨምሮ ከፍተኛ የመንግስት አመራሮች በማዕከሉ ተገኝተው ቀኑን አክብረዋል።አፈጉባኤ አባዱላ ገመዳ በዚሁ ወቅት እንደተናገሩት ሀገርን የገነቡና ጥሩ ስራ የሰሩ አረጋውያንን በመንከባከብና በመደገፍ በኩል መቄዶንያ ያከናወነውና በማከናወን ላይ ያለው ተግባር  በአርዓያነት የሚጠቀስ መሆኑን ገልፀዋል።የሰራተኛና ማህበራዊ ጉዳይ ሚኒስቴር ሚንስትር አቶ አብዱልፈታ አብዱላሂ በበኩላቸው በአሉ ለማዕከሉ የምናደርገውን ድጋፍ አጠናክረን ለመቀጠል ቃላችንን የምናድስበት ነው ብለዋል።የማዕከሉ መስራች አቶ ቢንያም በለጠም እስካሁን መንግስታዊ ተቋማት፣የግል ድርጅቶችና ግለሰቦች ላደረጉት  ድጋፍ ምስጋና አቅርበው ድጋፉ ቀጣይነት እንዲኖረው ጠይቀዋል፡፡ማዕከሉ ከመንግሥት፣ መንግሥታዊ ካልሆኑ ድርጅቶችና ከግለሰቦች በሚያገኘው ድጋፍ  አቅም ያላቸውን ተረጂዎች  በብረታ ብረት፣ በሽመና ፣ በጽዳት፣ በእደ ጥበብና መሰል የስራ ዘርፎች እያሰመራ መሆኑም ታውቋል፡፡አቶ ተከስተ ብረሃን የተባሉት አረጋዊ  ማዕከሉ እራሱን በራሱ መርዳት እንዲችል ተረጂዎቹ በሚችሉት የስራ ዘርፍ መሰማራት የሚያስችሏቸው  የስራ መሳሪያዎች ድጋፍ እንዲደረግላቸው ጠይቀዋል፡፡አቶ ጌታሁን መኮንን የተባሉት የእድሜ ባለጸጋ ደግሞ  በማዕከሉ እርዳታ ከጎዳና ተነስተው ጤንነታቸውም ተስተካክሎላቸው ለስራ መብቃታቸው ከሞት የመነሳት ያህል እንደሆነባቸው ነው የተናገሩት፡፡መንግስታዊ ያልሆኑ ድርጅቶችና ግለሰቦች ለሚያደርገላቸው ድጋፍ ምስጋና አቅርበው ድጋፉ ወደፊትም ተጠናክሮ እንዲቀጥል ነው የጠየቁት፡፡ቀኑን ምክንያት በማድረግ የእርሻና ተፈጥሮ ሀብት ሚኒስቴር  ለማዕከሉ 210 ሺ 500 ብር የሚያወጣ የቁሳቁስ ድጋፍ አድርጓል፡፡የመንግሥት ኮምዩኒኬሽን ጉዳዮች ጸህፈት ቤትም 70 ጋቢዎችን ለአረጋውያኑ አበርክቷል፡፡በዕለቱ የአዲስ አበባ ከተማ አስተዳደር ሃያት አካባቢ ለማዕከሉ  በነጻ በሰጠው ሶስት ሺህ ካሬ ሜትር ቦታ 1ሺ 500 አረጋውያን የተጠለሉበት  ጊዜያዊ መጠለያም ተጎብኝቷል።የሚሊኒየሙን 10ኛ አመት በማስመልከት “መጭው ዘመን የኢትዮጵያ ከፍታ ነው” በሚል መሪ ቃል  የሚከናወኑ መርሃ ግብሮች እስከ ጳጉሜ 5/2009 የሚካሔዱ ሲሆን በነገው ዕለትም  የሰላም ቀን ተከብሮ ይውላል። (ኢዜአ) 